பாடம் 23
ஆபத்தில் தேவனுடன்
நோக்கம்: பவுல் மிகுந்த ஆபத்தில் இருந்தபோது தேவன் அவனுடன் இருந்தார் என்பதையும், தேவன் நம்முடனும் ஒவ்வொரு அடியிலும் இருக்கிறார் என்பதையும் பிள்ளைகளுக்குக் கற்பித்தல்.
வேத வாசிப்பு: அப்போஸ்தலர் 27:1-44
மனப்பாட வசனம்: ரோமர் 8:38-39 – “… மரணமோ ஜீவனோ … நம்முடைய கர்த்தராகிய கிறிஸ்து இயேசுவிலுள்ள தேவனுடைய அன்பைவிட்டு நம்மைப் பிரிக்க மாட்டாது என்று நிச்சயித்திருக்கிறேன்.”
பாடத்தை நடத்துதல்
தொடக்கப் புள்ளி
நம்மில் பெரும்பாலானோர் வாழ்வில் ஏதாவது ஒரு சமயத்தில் ஆபத்தில் இருந்திருப்போம். உங்கள் சொந்த வாழ்விலிருந்து ஓர் உதாரணம் சொல்லுங்கள். நாம் பயப்படுகிறோம்; ஆனால் எப்போதும், எல்லாச் சூழ்நிலையிலும் நம்முடன் இருப்பதாகக் கர்த்தர் வாக்களித்திருக்கிறார்.
இன்றைய போதனையின் முக்கிய குறிப்புகள்
1. பவுல் மிகுந்த ஆபத்தில் இருக்கப்போகிறான். பாலஸ்தீனாவிலுள்ள செசரியா பட்டணத்திலிருந்து இத்தாலியிலுள்ள ரோமுக்குக் கடல் வழியாக நீண்ட பயணம் செய்ய வேண்டியிருந்தது. பேரரசர் முன் விசாரணைக்காக அவன் ரோமுக்குப் போய்க்கொண்டிருந்தான்.
வானிலை மோசமாக இருந்தபோதும் கப்பல் தலைவன் பயணத்தைத் தொடர விரும்பினான். பவுலின் எச்சரிக்கையைப் புறக்கணித்து அவன் புறப்பட்டான் (27:9-12).
குறிப்பு: புயலின் கதை வேதாகமத்தில் மிகத் தெளிவாகச் சொல்லப்பட்டிருக்கிறது. வகுப்பினருக்கு உங்கள் சொந்த வார்த்தைகளில் சொல்ல முடியும்படி, 27:13-44-ஐ முன்கூட்டியே பலமுறை வாசியுங்கள்.
2. முதலில் எல்லாம் நன்றாக நடந்தது. பின்பு காற்று மிகவும் பலமாயிற்று. அந்தப் புயலில் கப்பலைச் செலுத்துவது இயலாததாயிற்று (27:13-15).
3. முதலில், மாலுமிகள் சில கயிறுகளைக் கப்பலுக்குக் கீழும் மேலும் செலுத்தி இறுக்கமாகக் கட்டினார்கள். இப்படிக் கப்பலைப் பலப்படுத்தலாம் என்று நம்பினார்கள் (27:17).
4. அடுத்து, கப்பலை இலகுவாக்க சரக்கைக் கடலில் எறிந்தார்கள். பின்பு கப்பலின் தளவாடங்களையும் எறிந்தார்கள் (27:18-19). அவர்கள் எவ்வளவு நம்பிக்கை இழந்திருந்தார்கள் என்பதை இது காட்டுகிறது; ஏனெனில் தளவாடம் என்பது பாய்மரங்களை நிலைநிறுத்தப் பயன்படும் கருவிகள்.
5. பல நாட்கள் இருள் சூழ்ந்தபோது, தாங்கள் எல்லாரும் சாகப்போகிறோம் என்று எல்லாரும் உறுதியாக நம்பினார்கள் (27:20).
6. ஆனால் தைரியமாயிருக்கும்படி பவுல் அவர்களுக்குச் சொன்னான். பயப்படத் தேவையில்லை என்று தேவனிடமிருந்து அவனுக்குச் செய்தி கிடைத்திருந்தது. கப்பலை இழந்தாலும் அவர்களில் ஒருவரும் சாகமாட்டார்கள் (27:21-26).
7. 14 நாட்களுக்குப் பிறகு அவர்கள் கரைக்கு அருகில் வந்தபோது, மாலுமிகள் தப்பிச்செல்ல முயன்றார்கள். பவுல் அவர்களைத் தடுத்தான் (27:27-32). பெலன் பெற சிறிது உணவு உண்ணும்படி பவுல் அவர்களை வற்புறுத்தி, தானும் உண்டான். அவர்களும் அவன் முன்மாதிரியைப் பின்பற்றினார்கள் (27:33-38).
8. கப்பல் கரைக்கு அருகில் வந்தபோது, அது உடையத் தொடங்கியது. படம் 23-ஐக் காட்டுங்கள். நீந்தத் தெரியாதவர்கள் உட்பட மக்கள் கடலில் குதித்தார்கள். சிலர் கப்பலிலிருந்து உடைந்த துண்டுகளைப் பற்றிக்கொண்டார்கள். தேவன் வாக்களித்தபடியே ஏதாவது ஒரு விதத்தில் எல்லாரும் பத்திரமாகக் கரை சேர்ந்தார்கள் (27:39-44).
கதைக்கு நமது பதிலளிப்பு
பவுல் இருந்த ஆபத்தை தேவன் நீக்கவில்லை; ஆனால் தேவன் அவனருகிலேயே இருந்தார். சில நேரங்களில் தேவன் ஆபத்தை நீக்குகிறார்; மற்ற நேரங்களில் நீக்குவதில்லை. ஆனாலும் எந்தச் சூழ்நிலையிலும் தேவன் எப்போதும் நம்முடன் இருக்கிறார். மனப்பாட வசனம் சொல்வதுபோல, அவரை நம்புகிறவர்களிடமிருந்து தேவனுடைய அன்பை எதுவும் பறிக்க முடியாது.
மனப்பாட வசனத்தைப் பதிய வைத்தல்
பிள்ளைகள் வசனத்தைக் கற்றுக்கொள்ளும்போது, ரோமர் 8:38-39-ஐ அவர்கள் பார்க்கும்படி காட்டுங்கள் அல்லது உயர்த்திப் பிடியுங்கள்.
ரோமர் 8:38-39 – “… மரணமோ ஜீவனோ … நம்முடைய கர்த்தராகிய கிறிஸ்து இயேசுவிலுள்ள தேவனுடைய அன்பைவிட்டு நம்மைப் பிரிக்க மாட்டாது என்று நிச்சயித்திருக்கிறேன்.”
